**♦ RĂTĂCITOR FULG DE PĂPĂDIE ♦**

*Gavriil Stiharul*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Cu mii de braţe-ntinse, Dumnezeu,

te rog în fiecare zi şi noapte

şi norii îi cuprind în palme – eu,

dar cuvintele îmi sunt deşarte.

Să fur din rugăciunea celor sfinţi

cuvinte bune şi neîntinate? –

sunt pe lume atâţia oropsiţi,

mi le cer să i le dau pe toate.

Le-mpart la toţi, dar mie nu-mi ajung,

fur din codru foşnetul de frunze,

din nori de puf, fur ploile ce plâng,

le sorb cu înfometate buze.

Sunt pe lume atâţia oropsiţi,

ei totu-mi cer acuma disperaţi,

eu nu păstrez nimica de la sfinţi,

cum nici cămaşa Domnul n-a păstrat.

Şi azi vin să-Ţi fur din veşnicie –

ruga cu netrebnice cuvinte,

rătăcitor fulg de păpădie

ce vântul îl duce înainte.